Syyrian arabi- ja kurdikapinallisten liittouma SDF ilmoitti aloittaneensa suuroperaation.

Isis on murhannut siviilejä viime päivinä Irakin Mosulissa. Videota ei suositella herkille.

Tuhannet ihmiset ovat paenneet Raqqasta viime aikoina. Kuva on toukokuun puolivälistä. EPA / AOP

Yhdysvaltain tukema arabi- ja kurdikapinallisten liittouma SDF (Syrian Democratic Forces) aloitti maanantaina suurhyökkäyksen Raqqan takaisinvaltaamiseksi terroristijärjestö Isisiltä. SDF ilmoitti asiasta tiistaina edettyään kaupunkiin eri suunnista.

- Julistamme tänään suuren taistelun Raqqan kaupungin, niin sanotun terrorismin ja terroristien pääkaupungin, vapauttamiseksi alkaneen, SDF:n edustaja Talal Sello kertoi toimittajille uutistoimisto AFP:n mukaan Haziman kylässä Raqqan pohjoispuolella.

Sellon mukaan taistelusta tulee " raivokas, sillä Daesh (Isis) tulee kuolemaan puolustaakseen niin sanottua pääkaupunkiaan " .

USA:n johtaman liittouman rooli tulee SDF:n mukaan olemaan merkittävä ilmaiskuin ja maajoukoin rinta rinnan SDF:n kanssa.

USA:n johtaman liittouman komentaja, kenraali Steve Townsend sanoi, että tavoitteena on antaa " lopullinen isku " jihadisteille Raqqassa. Townsend arvioi AFP:lle, että taistelusta tulee pitkä ja vaikea.

Taisteluja idässä ja pohjoisessa

SDF eteni Reutersin mukaan tiistaiaamuna sotilastukikohtaan Raqqan pohjoispuolella. SDF on nyt vain muutaman kilometrin päässä Raqqasta, piirittää kaupunkia kolmesta suunnasta ja on sulkenut pääsyn kaupunkiin idästä, lännestä ja pohjoisesta.

- Joukkomme tunkeutuivat Raqqan kaupunkiin itäisestä Al-Meshlebin kaupunginosasta, SDF:n naiskomentaja Rojda Felat kertoi tiistaina AFP:lle ja lisäsi kiivaiden taisteluiden olevan käynnissä myös kaupungin pohjoisosissa.

SDF:n etenemistä on auttanut USA:n johtaman liittouman ilmapommitukset. Liittouman ilmaisku tappoi maanantaina 21 siviiliä, jotka yrittivät paeta Raqqasta, kertoi Syrian Observatory for Human Rights -järjestö.

Keväällä 2011 alkaneessa Syyrian sodassa on kuollut yli 320 000 ihmistä ja miljoonat ovat paenneet kodeistaan.